Nariadenie Komisie (ES) č. 205/2004
z 5. februára 2004,
ktorým sa mení a dopĺňa nariadenie (ES) č. 3175/94, ktorým sa ustanovujú podrobné pravidlá uplatňovania osobitných dojednaní pre dodávky obilných produktov na menšie ostrovy v Egejskom mori a ktorým sa zavádza výhľadový odhad dodávok
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2019/93 z 19. júla 1993, ktorým sa zavádzajú špecifické opatrenia pre menšie egejské ostrovy v súvislosti s určitými poľnohospodárskymi produktmi [1], najmä na jeho článok 2 ods. 5,
keďže:
(1) Nariadenie Komisie (EHS) č. 2958/93 [2] ustanovilo spoločné vykonávacie pravidlá k nariadeniu (EHS) č. 2019/93 pokiaľ ide o špecifické dojednania pre dodávky určitých poľnohospodárskych produktov na menšie egejské ostrovy a podľa článku 3 nariadenia (EHS) č. 2019/93 objem pomoci pre tieto dodávky.
(2) Podľa článku 2 nariadenia (EHS) č. 2019/93, nariadenie Komisie (ES) č. 3175/94 [3] zavádza výhľadový odhad dodávok pre obilné produkty.
(3) Nariadenie Komisie (ES) č. 2782/98 [4] zaviedlo odhad dodávok na rok 1999 pre obilné výrobky a taktiež pre sušené krmivo. Pre nasledujúce roky boli taktiež zavedené odhady dodávok pre obilné produkty a sušené krmivo.
(4) V záujme právnej jasnosti by sa malo nariadenie (ES) č. 3175/94 v určitých ohľadoch prispôsobiť.
(5) Výhľadový odhad dodávok by sa mal zaviesť aj pre rok 2004.
(6) Nariadenie (ES) č. 3175/94 je potrebné v súlade s tým zmeniť a doplniť.
(7) Opatrenia stanovené v tomto nariadení sú v súlade so stanoviskom Spoločného výboru riadiaceho výboru príslušných riadiacich výborov,
PRIJALA TOTO NARIADENIE:
Článok 1
Nariadenie (ES) č. 3175/94 sa mení a dopĺňa takto:
1. názov sa nahrádza takto:
"Nariadenie Komisie (ES) č. 3175/94 z 21. decembra 1994, ktorým sa ustanovujú podrobné pravidlá uplatňovania špecifických dojednaní pre dodávky obilných produktov a sušeného krmiva na menšie ostrovy v Egejskom mori a zavádza výhľadový odhad dodávok."
2. pridáva sa tento článok 1:
"Článok 1
V súlade s článkom 2 nariadenia (EHS) č. 2019/93 je výhľadový odhad dodávok pre obilné produkty s pôvodom v spoločenstve na územie menších ostrovov v Egejskom mori stanovený podľa prílohy k tomuto nariadeniu."
3. príloha sa nahrádza prílohou k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Bude sa uplatňovať od 1. januára 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 5. februára 2004